Olivier verlore vir SA-krieket | Maroela Media
Olivier verlore vir SA-krieket
Duanne Olivier het 'n Kolpak-kontrak met Yorkshire onderteken. Foto: Cricinfo.
Ten spyte van die feit dat Krieket Suid-Afrika (KSA) vir Duanne Olivier 'n nasionale kontrak van twee jaar aangebied het, het hy steeds 'n Kolpak-kontrak met die Engelse graafskap, Yorkshire, onderteken.
Olivier sou vroeër vanjaar nie deel van die toetsreeks teen Pakistan gewees het nie, maar Vernon Philander en Lungi Ngidi se beserings het die pad vir die Bloemfonteinse blits gelyk gemaak om weer toetskrieket vir die Proteas te speel.
En hóé het hy nie sy geleenthede aangegryp nie. In drie toetse teen Pakistan het hy 24 paaltjies geneem om as die speler van die reeks aangewys te word. In die onlangse Protea-fiasko teen Sri Lanka het hy steeds sewe paaltjies laat kantel.
"My besluit mag dalk moeilik wees vir sommiges om te verstaan, maar om 'n professionele sportman te wees, is 'n korttermynloopbaan en om my geleenthede die beste te benut, moes ek alle opsies oorweeg het," het Olivier op Instagram gesê.
"Dit is die moeilikste besluit van my lewe en ek verwag nie dat KSA daarmee sal saamstem óf dit sal verstaan nie."
Die Protea-afrigter, Ottis Gibson, het sy misnoeë met Olivier se besluit uitgespreek, veral omdat Olivier se kartetse en aggressie baie tot die Proteas se sukses met die bal bygedra het. 'n Snelboulaanval van Dale Steyn, Vernon Philander, Kagiso Rabada en Olivier was iets waaroor die meeste spanne net kon droom.
"Ons is teleurgesteld in Duanne se besluit om 'n Kolpak-kontrak te onderteken. Hy was 'n sleutelfiguur in ons span en was sonder twyfel een van die sterre."
Olivier se nasionale kontrak sou hom tot 2021 deel van die Protea-opset gemaak het.
KSA se groot baas, Thabang Moroe, was krities oor Olivier se besluit en het gesê dat Olivier baie geleenthede die afgelope paar maande gekry het om sy droom as internasionale speler te verwesenlik.
Yorkshire Krieketklub se direkteur, Martyn Moxon, was verheug dat die 26-jarige snelbouler by die klub aangesluit het.
"Hy het vir drie jaar geteken, maar ons hoop dat dit 'n langtermynkontrak sal wees."
Twee-en-veertig Suid-Afrikaanse spelers het al die Kolpak-roete gevolg om hul loopbane in Engeland voort te sit. Onder die bekendes is Rilee Rossouw en Kyle Abbot.
Olivier het in 10 toets 48 paaltjies vir die Proteas geneem teen 'n gemiddeld van 19.25. Hy is onder die top‑20 toetsboulers.
Duanne Olivier Proteas
'Blaze' kan ook pypkan!
Hy het seker besef dat hy deur SA krieket as die 5de beste snelbouler gereken word na Steyn, Rabada, Philander en Ngidi en moes dus sy opsies oophou. SA krieket kan hom nie kwalik neem oor sy besluit nie.
Wees eerlik – as Vernon en lungi nie beseer was – sou Olivier nogsteeds 'n kans gekry het?
Die Proteas en Eskom is dieselfde – as dinge moeilik raak dan is wit spelers goed genoeg – andersins soek hulle naarstigtelik om 'n anderskleurige in jou plek te plaas.
Wel deurdagte besluit. Maak sin om te gaan speel waar jy vir jou prestasie gekies word en nie net goed genoeg is as instaan bouler nie.
Duanne, regte besluit. ksa en sa verdien jou nie. Gaan maak vir jou plek in 1ste werêldse lande.
Ek wens alle kwota benadeelde spelers van alle ander sportsoorte wil 1ste werêld toe gaan. Los sa dat hulle hier bly en agter bly.